અમદાવાદ: વસ્ત્રાલ આરટીઓમાં જ્યારે પહેલી વાર કોઈ વ્યક્તિ જાય ત્યારે ભવ્ય ડિઝાઇનવાળું બિલ્ડિંગ જોઈને તે પ્રભાવિત થઇ જાય, પરંતુ એ જ વ્યક્તિ જ્યારે કચેરીમાં પ્રવેશ કરે ત્યારે તેને જોરદાર આઘાત લાગે છે, કેમ કે છ જ વર્ષમાં સરકારી તંત્રએ આરટીઓ કચેરીને ખંડેર જેવી કરી નાખી છે. કરોડોના ખર્ચે બનાવાયેલી અદ્યતન સગવડો અને સુવિધાનો પણ અધિકારીઓ કેવાે હાલ કરી શકે તેનો ઉત્તમ નમૂનો આ કચેરીમાં જોવા મળે છે. આરટીઓ કચેરીની દેખરેખમાં કોઈ પણ અધિકારીઓને કોઈ પણ જાતનો રસ નથી. વસ્ત્રાલ આરટીઓ કચેરીનું ઉદ્‌ઘાટન કરીને હાલના પીએમ અને તત્કાલીન મુખ્યપ્રધાન નરેન્દ્ર મોદીએ તારીખ 8-8-2011ના રોજ લોકાર્પણ કર્યું તેને આજે 6 વર્ષ વીતી ગયાં, કચેરી ઉત્તરોત્તર સુધરવી જોઇએ તેના બદલે ખંડેર જેવી બિસમાર હાલતમાં થઇ ગઇ છે. વસ્ત્રાલની અત્યાધુનિક બનાવેલી આરટીઓ કચેરીમાં નાગરિકો માટે બેસવા માટે પૂરતી વ્યવસ્થા નથી.